Udbuddet af en ny radiokanal på DAB skete i det store hele efter bogen og var ikke i strid med de forvaltningsretslige regler.

Nogenlunde sådan kan man oversætte Rigsrevisionens undersøgelse af DAB-udbuddet i et nyt notat, som er sendt til statsrevisorerne i Folketinget. Det var det udbud, som Radio Loud vandt, og blandt andre Radio24syv tabte.

"Rigsrevisionen vurderer, at Radio- og tv-nævnet i al væsentlighed har fulgt de gældende forvaltningsretlige regler på området og har overholdt bestemmelserne i lov om radio- og fjernsynsvirksomhed og udbudsbekendtgørelsen i forbindelse med afgørelsen om den nye DAB-kanal," lyder det i notatet, som er blevet offentliggjort på Rigsrevisionens hjemmeside.

Notatet blev behandlet af statsrevisorerne fredag.

Henrik Thorup (DF), der er formand for statsrevisorerne, siger på den baggrund, at han nu anser sagen for at være lukket.